Man van boendoehof gered; agter tralies vir ‘moord, verkragting’(Foto: SA Police Service/Twitter) ŉ Man wat pas uit ŉ hospitaal ontslaan is nadat ŉ skare hom in ŉ voorval van gepeupelreg naby Groblersdal in Limpopo aangerand het, is in hegtenis geneem in verband met klagte van moord, poging tot moord, twee van ontvoering en twee van verkragting. Die 34-jarige man het reeds vlugtig in die Groblersdal-landdroshof verskyn. Die saak teen hom is tot Maandag uitgestel, het kol. Moatshe Ngoepe, polisiewoordvoerder in Limpopo, gesê. “Die verdagte was soek sedert die misdade wat hy na bewering verlede jaar in die Marble Hall-omgewing gepleeg het.” Die liggaam van ŉ tweejarige seuntjie, Samson Sithole, is na bewering in Desember verlede jaar met kopbeserings in ŉ beboste gebied naby Koteng gevind. Hy is oënskynlik die vorige dag as vermis aangemeld, het Ngoepe gesê. “Die verdagte is later geïdentifiseer, maar het verdwyn toe hy besef het die polisie is op sy spoor.” Hy is Donderdag in hegtenis geneem nadat hy uit die hospitaal ontslaan is vir beserings wat hy opgedoen het toe ŉ skare hom na bewering aangerand het. Hulle het hom beskuldig van die ontvoering en verkragting van ŉ sewejarige meisie vroeër vandeesmaand. Die man sal ook in die Nebo-landdroshof verskyn op aanklagte van ontvoering, verkragting en poging tot moord. Ngoepe het gesê die moontlikheid bestaan dat die man met ander voorvalle verbind kan word. Die polisieondersoek duur voort.